ประกาศนายทะเบียน เรื่อง แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่ายและส่งคืน เครื่องหมายแสดงว่ามีการประกันความเสียหายสำหรับผู้ประสบภัยจากรถ

ประกาศนายทะเบียน
ประกาศนายทะเบียน
เรื่อง
แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่ายและส่งคืน
เครื่องหมายแสดงว่ามีการประกันความเสียหายสำหรับผู้ประสบภัยจากรถ
 

ตามที่นายทะเบียนได้ประกาศเรื่อง หลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสำหรับผู้ประสบภัยจากรถ
ลงวันที่ ๘ เมษายน ๒๕๔๖ และได้มีการแก้ไขเพิ่มเติมโดยประกาศนายทะเบียน เรื่อง แก้ไขเพิ่มเติมหลักเกณฑ์
วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสำหรับผู้ประสบภัยจากรถ
ลงวันที่ ๑๖ กรกฎาคม ๒๕๔๖ นั้น

เนื่องจากอัตราการจดทะเบียนประจำปีรถจักรยานยนต์ต่อรถอื่นเพิ่มขึ้นทุกปี
ดังนั้น เพื่อให้เกิดความเหมาะสมและเป็นธรรม ให้บริษัทประกันภัยร่วมกันรับความเสี่ยงภัยจากการรับประกันภัยรถจักรยานยนต์
และเพื่อประโยชน์ในการทำประกันภัยรถจักรยานยนต์ของเจ้าของหรือผู้ครอบครองรถจักรยานยนต์
นายทะเบียนจึงออกประกาศไว้ ดังนี้

๑. ให้ยกเลิกประกาศนายทะเบียน
เรื่อง แก้ไขเพิ่มเติมหลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสำหรับผู้ประสบภัยจากรถ
ลงวันที่ ๑๖ กรกฎาคม ๒๕๔๖

๒. ให้ยกเลิกความใน (๓.๒) ของข้อ ๓ แห่งประกาศนายทะเบียน
เรื่อง หลักเกณฑ์ วิธีการและเงื่อนไขเกี่ยวกับการเบิกจ่ายและส่งคืนเครื่องหมายแสดงว่ามีการประกันความเสียหายสำหรับผู้ประสบภัยจากรถ
ลงวันที่ ๘ เมษายน ๒๕๔๖ และให้ใช้ความต่อไปนี้แทน ให้บริษัทเบิกจ่ายเครื่องหมายรถจักรยานยนต์เมื่อเทียบกับรถประเภทอื่นไม่น้อยกว่าอัตราส่วนหนึ่งจุดห้าต่อหนึ่ง
ทั้งนี้ไม่รวมถึง การเบิกจ่ายเครื่องหมายของ บริษัท กลางคุ้มครองผู้ประสบภัยจากรถ จำกัด
แต่หากบริษัทใดเป็นสมาชิกกองกลางรับประกันภัยจากรถจักรยานยนต์ภาคบังคับ
ให้ใช้ผลรวมของการเบิกจ่ายเครื่องหมายสำหรับรถจักรยานยนต์ เมื่อเทียบกับผลรวมของการเบิกจ่ายเครื่องหมายสำหรับรถประเภทอื่นของบริษัทสมาชิกทั้งหมดรวมกันแล้วไม่น้อยกว่าอัตราหนึ่งจุดห้าต่อหนึ่ง

๓[๑].
ประกาศนี้ให้ใช้บังคับสำหรับเครื่องหมายที่ใช้ในการรับประกันภัยของปี
๒๕๔๘ เป็นต้นไป
ประกาศ
ณ วันที่ ๑๒ มกราคม พ.ศ. ๒๕๔๘
พจนีย์
ธนวรานิช
อธิบดีกรมการประกันภัย
นายทะเบียน





































สุนันทา/ผู้จัดทำ
๙
มิถุนายน ๒๕๔๘
นันทพล/ปรับปรุง
๘
ธันวาคม ๒๕๔๙

[๑]
ราชกิจจานุเบกษา.เล่ม ๑๒๒/ตอนพิเศษ ๑๔ง/หน้า ๘๑/๑๗ กุมภาพันธ์ ๒๕๔๘